Željka Markić na dan izborne šutnje za EU izbore najavila je marš protiv pobačaja. Ova najava nije najbolje “sjela” gradonačelnici Supetra, Ivani Marković. Ona je, u svojoj najnovijoj objavi, rekla da Markić svojim djelovanjem smanjuje sva postignuta prava, bilo žena, bilo prava ljudi koji žive drugačijim životom.

Njenu objavu prenosimo u cijelosti:

Ovo je žena koja kaže kako pravo žena na pobačaj niti jednim pravnim aktom nije definirano kao ljudsko pravo.

Ovo je žena koja hvali kontroverzno poljsko zakonodavstvo kao pozitivan “primjer zemlje u kojoj je Zakon o pobačaju dobro napisan”, iako je dobro poznato da Poljska uz Irsku ima najrigidniji zakon o pobačaju u EU. U Poljskoj je pobačaj načelno zabranjen, odnosno dozvoljen je samo u iznimnim slučajevima silovanja – kada je ugrožen život žene, odnosno kada se u ranijem stadiju trudnoće utvrde ozbiljne malformacije ploda.

Ovo je žena čiji je fokus djelovanja smanjenje svih postignutih prava ,bilo žena, bilo prava ljudi koji žive drugačiji životom, a sve pod krinkom promoviranja “obiteljskih vrijednosti” i “prava na život nerođene djece”.

Ovo je žena koja u meni svojom pojavom i svojim angažmanom izaziva jezu i predstavlja sve protiv čega sam se cijeli život borila, zalagala i protiv čega ću se boriti u svom daljnjem političkom angažmanu. – stoji u objavi gradonačelnice Supetra.